CELEX: 32020R0917
Language: sk
Date: 2020-07-01 00:00:00
Title: Vykonávacie nariadenie Komisie (EÚ) 2020/917 z 1. júla 2020, ktorým sa v zmysle nariadenia Európskeho parlamentu a Rady (EÚ) 2015/2283 povoľuje umiestňovať na trh nálev z listov kávovníka Coffea arabica L. a/alebo Coffea canephora Pierre ex A. Froehner ako tradičnú potravinu z tretej krajiny a ktorým sa mení vykonávacie nariadenie (EÚ) 2017/2470 (Text s významom pre EHP)

2.7.2020   
               
               
                  SK
               
               
                  Úradný vestník Európskej únie
               
               
                  L 209/10
               
            
         VYKONÁVACIE NARIADENIE KOMISIE (EÚ) 2020/917
         z 1. júla 2020,
         ktorým sa v zmysle nariadenia Európskeho parlamentu a Rady (EÚ) 2015/2283 povoľuje umiestňovať na trh nálev z listov kávovníka Coffea arabica L. a/alebo Coffea canephora Pierre ex A. Froehner ako tradičnú potravinu z tretej krajiny a ktorým sa mení vykonávacie nariadenie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 15 ods. 4,
         keďže:
         
                     (1)
                  
                  
                     V nariadení (EÚ) 2015/2283 sa stanovuje, že na trh v Únii možno umiestňovať iba nové potraviny, ktoré sú povolené a zaradené do zoznamu Únie. Tradičná potravina z tretej krajiny je nová potravina vymedzená v článku 3 ods. 2 písm. c) nariadenia (EÚ) 2015/2283.
                  
               
                     (2)
                  
                  
                     Vykonávacím nariadením Komisie (EÚ) 2017/2468 (2) sa stanovujú požiadavky administratívneho a vedeckého charakteru na tradičné potraviny z tretích krajín.
                  
               
                     (3)
                  
                  
                     V súlade s článkom 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (3), ktorým sa zriaďuje únijný zoznam povolených nových potravín.
                  
               
                     (4)
                  
                  
                     V súlade s článkom 15 ods. 4 nariadenia (EÚ) 2015/2283 má Komisia rozhodnúť o povolení a umiestnení tradičnej potraviny z tretej krajiny na trh Únie.
                  
               
                     (5)
                  
                  
                     Spoločnosť AM Breweries (ďalej len „žiadateľ“) predložila 27. novembra 2018 v súlade s článkom 14 nariadenia (EÚ) 2015/2283 Komisii oznámenie o zámere umiestniť nálev z listov kávovníka Coffea arabica L. a/alebo Coffea canephora Pierre ex A. Froehner na trh Únie ako tradičnú potravinu z tretej krajiny. Žiadateľ požaduje, aby sa nálev z listov kávovníka Coffea arabica L. a/alebo Coffea canephora používal v širokej verejnosti buď samotný, alebo ako zložka iných nápojov.
                  
               
                     (6)
                  
                  
                     V súlade s článkom 7 ods. 2 vykonávacieho nariadenia (EÚ) 2017/2468 si Komisia vyžiadala od žiadateľa dodatočné informácie potvrdzujúce opodstatnenosť oznámenia. Požadované informácie boli predložené 4. júna 2019, 21. júna 2019, 29. augusta 2019 a 30. augusta 2019.
                  
               
                     (7)
                  
                  
                     Z údajov predložených žiadateľom vyplýva, že samotný nálev z listov kávovníka Coffea arabica L. a/alebo Coffea canephora je potravinou s históriou bezpečného používania v Afrike, Ázii a Severnej Amerike.
                  
               
                     (8)
                  
                  
                     V súlade s článkom 15 ods. 1 nariadenia (EÚ) 2015/2283 postúpila Komisia 11. septembra 2019 platné oznámenie členským štátom a Európskemu úradu pre bezpečnosť potravín (ďalej len „úrad“).
                  
               
                     (9)
                  
                  
                     Členské štáty ani úrad nepredložili Komisii v štvormesačnej lehote stanovenej v článku 15 ods. 2 nariadenia (EÚ) 2015/2283 žiadne riadne odôvodnené námietky k bezpečnosti umiestňovania nálevu z listov kávovníka Coffea arabica L. a/alebo Coffea canephora na trh Únie.
                  
               
                     (10)
                  
                  
                     Úrad uverejnil 3. februára 2020 technickú správu o oznámení nálevu z listov kávovníka Coffea arabica L. a/alebo Coffea canephora Pierre ex A. Froehner ako tradičnej potraviny z tretej krajiny podľa článku 14 nariadenia (EÚ) 2015/2283 [Technical Report on the notification of infusion from coffee leaves (Coffea arabica L. and/or Coffea canephora Pierre ex A. Froehner) as a traditional food from a third country pursuant to Article 14 of Regulation (EU) 2015/2283] (4).
                  
               
                     (11)
                  
                  
                     V uvedenej správe úrad poznamenal, že listy z Coffea
                        arabica obsahujú epigalokatechín-galát (EGCG), a preto prítomnosť EGCG v náleve z listov kávovníka Coffea arabica L. a/alebo Coffea canephora nemožno vylúčiť. Na základe toho úrad stanovil najvyššie prípustné množstvo EGCG na 700 mg v jednom litri nálevu. Preto je vhodné v únijnom zozname povolených nových potravín stanoviť v špecifikáciách tejto tradičnej potraviny najvyššie prípustné množstvá EGCG na 700 mg/l.
                  
               
                     (12)
                  
                  
                     Úrad dospel k záveru, že dostupné údaje o zložení a histórii používania nálevu z listov kávovníka Coffea arabica L. a/alebo Coffea canephora nevyvolávajú obavy o bezpečnosť.
                  
               
                     (13)
                  
                  
                     Okrem použitia samotného nálevu z listov kávovníka Coffea arabica L. a/alebo Coffea canephora žiadateľ požaduje, aby sa nálev používal aj ako zložka v iných nápojoch určených širokej verejnosti. Žiadateľ však v súlade s článkom 14 ods. 1 písm. e) nariadenia (EÚ) 2015/2283 predložil zdokumentované údaje potvrdzujúce históriu bezpečného používania potraviny v tretej krajine len v prípade samotného nálevu z listov kávovníka Coffea arabica L. a/alebo Coffea canephora, no o jeho používaní ako zložky iných nápojov pritom žiadny dôkaz nepredložil. Žiadateľ bol vyzvaný, aby vysvetlil a prípadne zmenil navrhované použitia nálevu na tie potraviny, v ktorých sa nálev tradične konzumuje a pre ktoré mala byť zdokumentovaná história bezpečného používania predložená. Žiadateľ však navrhované použitia nezmenil a nepredložil ani dôkazy potvrdzujúce históriu bezpečného používania nálevu ako zložky iných nápojov v tretej krajine. Pre chýbajúce požadované zdokumentované údaje dospela Komisia k názoru, že žiadateľ preukázal históriu bezpečného používania potraviny v tretej krajine iba v prípade samotného nálevu z listov kávovníka Coffea arabica L. a/alebo Coffea canephora. Preto sa oznámenie o povolení nálevu z kávovníka Coffea arabica L. a/alebo Coffea canephora považuje z hľadiska jeho použitia ako zložky v iných nápojoch za neplatné.
                  
               
                     (14)
                  
                  
                     Komisia by preto mala povoliť umiestnenie samotného nálevu z listov kávovníka Coffea arabica L. a/alebo Coffea canephora na trh Únie a zodpovedajúcim spôsobom aktualizovať únijný zoznam nových potravín.
                  
               
                     (15)
                  
                  
                     Vykonávacie nariadenie (EÚ) 2017/2470 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            
               1.   Nálev z listov kávovníka Coffea arabica L. a/alebo Coffea canephora Pierre ex A. Froehner podľa prílohy k tomuto nariadeniu sa zaraďuje do únijného zoznamu povolených nových potravín podľa vykonávacieho nariadenia (EÚ) 2017/2470.
            
            
               2.   Zápis v únijnom zozname podľa odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.
            
         
         
            Článok 2
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 327, 11.12.2015, s. 1.
         
            (2)  Vykonávacie nariadenie Komisie (EÚ) 2017/2468 z 20. decembra 2017, ktorým sa stanovujú požiadavky administratívneho a vedeckého charakteru na tradičné potraviny z tretích krajín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 55).
         
            (3)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).
         
            (4)  EFSA Supporting Publication, 2020: EN-1783.
      
      
         
            PRÍLOHA
            Príloha k vykonávaciemu nariadeniu (EÚ) 2017/2470 sa mení takto:
            
                        1.
                     
                     
                        Do tabuľky 1 (Povolené nové potraviny) sa v abecednom poradí vkladá tento zápis:
                        ‚
                        
                                    Povolená nová potravina
                                 
                                 
                                    Podmienky, za ktorých možno novú potravinu používať
                                 
                                 
                                    Doplňujúce špecifické požiadavky na označovanie
                                 
                                 
                                    Iné požiadavky
                                 
                              
                                    „Nálev z listov kávovníka Coffea arabica L. a/alebo Coffea canephora Pierre ex A. Froehner
                                    (tradičná potravina z tretej krajiny)
                                 
                                 
                                    
                                       Konkrétna kategória potravín
                                    
                                 
                                 
                                    
                                       Najvyššie prípustné množstvá
                                    
                                 
                                 
                                    Názov novej potraviny na označení potravín, ktoré ju obsahujú, je ‚Nálev z listov kávovníka Coffea arabica a/alebo Coffea canephora‘.“
                                 
                                 
                                     
                                 
                              
                                    Bylinné nálevy
                                 
                                 
                                     
                                 
                              ’
                     
                  
                        2.
                     
                     
                        Do tabuľky 2 (Špecifikácie) sa v abecednom poradí vkladá tento zápis:
                        ‚
                        
                                    Povolená nová potravina
                                 
                                 
                                    Špecifikácie
                                 
                              
                                    „Nálev z listov kávovníka Coffea arabica L. a/alebo Coffea canephora Pierre ex A. Froehner
                                    (tradičná potravina z tretej krajiny)
                                 
                                 
                                    
                                       Opis/definícia:
                                    
                                    Tradičná potravina pozostáva z nálevu z listov Coffea arabica L. a/alebo Coffea canephora Pierre ex A.Froehner (rodina: Rubiaceae).
                                    Tradičná potravina sa pripravuje zmiešaním maximálne 20 g sušených listov z Coffea arabica L. a/alebo Coffea canephora Pierre ex A.Froehner s 1 l teplej vody. Listy sa odstránia a nálev sa následne pasterizuje (pri teplote minimálne 71 °C počas 15 sekúnd).
                                    
                                       Zloženie:
                                    
                                    Vzhľad: hnedo-zelená kvapalina
                                    Zápach a chuť: charakteristické
                                    Kyselina chlorogénová (5-CQA): < 100 mg/l
                                    Kofeín: < 80 mg/l
                                    Epigalokatechín-galát (EGCG): < 700 mg/l
                                    
                                       Mikrobiologické kritériá:
                                    
                                    Celkový počet aeróbnych mikroorganizmov: < 500 JTK/g
                                    Celkový počet kvasiniek a plesní: < 100 JTK/g
                                    Celkový obsah koliformných baktérií: < 100 JTK/g
                                    
                                       Escherichia coli: neprítomná v 1 g
                                    
                                       Salmonella: neprítomná v 25 g
                                    
                                       Ťažké kovy:
                                    
                                    olovo (Pb): < 3,0 mg/l
                                    arzén (As): < 2,0 mg/l
                                    kadmium (Cd): < 1,0 mg/l
                                    JTK: jednotky tvoriace kolónie.“
                                 
                              ’